**[Kako i zašto postati programer?](http://www.ucionica.net/programiranje/kako-i-zasto-postati-programer-816/)**



Autor članka: [Igor Kovačić](http://www.ucionica.net/author/admin/)

Kategorije: [Programiranje](http://www.ucionica.net/kategorija/programiranje/)

Teme: [programer](http://www.ucionica.net/tema/programer/)

Vrijeme objave: 06.06.2010 u 23:18h

Ovo nije klasičan tutorijal već odgovara na pitanja kako i zašto postati programer. Ukoliko imate slična pitanja, svakako pročitajte ovaj tutorijal koji će vam pomoći pri odgovaranju na njih ;)

**Što rade programeri?**

Programeri uglavnom piju pivo nakon napornog dana provedenog za računalom. :) Šalimo se.

Programeri pišu programe (aplikacije) koje koriste drugi ljudi u svrhu olakšanja nekog procesa ili omogućavanja rada na nečem što do tada nije postojalo.

**Zašto postati programer?**

Priča ide otprilike ovako…

Najbolji scenario bio bi sljedeći. Mladi ste i još uvijek niste odabrali nešto čime ćete se baviti u životu, a pokazujete određenu dozu zanimanja prema računalima.

Ukoliko ste zaključili kako se želite baviti nečim povezanim s računalima suzili ste izbor gotovo na minimum.

Smjerovi u kojima dalje uglavnom možete krenuti su:
- mreže
- programiranje
- ostalo (npr. servisiranje računala)

Nećemo reći zašto (ne)biste odabrali mreže, ali reći ćemo zašto biste odabrali programiranje.

Ukoliko pogledamo više programera i podvučemo crtu, zaključiti ćemo kako programer:
- voli stvarati
- voli matematiku i računanje
- voli znati kako stvari rade
- može dugo sjediti
- zna biti čudan :)

Svaki programer koji zna programirati ima posao. Nebitno je radi li u nekoj firmi, “u fušu” ili oboje. Ne treba očekivati kako će **prvi** posao pod nazivom “programer” biti sjajno plaćen, ali s vremenom (iskustvom i referencama) imati ćete dovoljno novaca za ugodan život.

**Kako postati programer?**

**Obrazovanje**

Kada smo zaključili kako je sjajno biti programer, odaberimo školu koja će nas uvesti u svijet programiranja.

U Hrvatskoj postoji mnogo tehničkih škola sa smjerovima “Tehničar za računalstvo” ili nešto u tom stilu. Predlažemo da upišete takvu školu jer ćete između svih ostalih “nebitnih stvari” naučiti i ponešto o programiranju. Naravno, to neće biti dovoljno kako biste se mogli nazvati programerom, ali dovoljno da odlučite hoćete li se baviti time u životu.

Dok ste još u srednjoj školi, bitno je da osim u školi pokušavate programirati dok vaši vršnjaci uživaju u slobodnom vremenu.

Nakon što potvrdite kako je programiranje super, slijedi odabir fakulteta. Naravno, ne treba ići na fakultet kako biste naučili programirati, ali ćete spoznati smjernice i steći neko znanje koje ćete opet u slobodno vrijeme nadograđivati. Bilo koji fakultet koji ima smjer programiranje (programsko inženjerstvo) biti će dovoljan.

Ukoliko ste stariji, uvijek postoji mogućnost školovanja u učilištima poput Algebre.

**Kako počinje?**

Generalno, svi započinju programiranjem u C-u. Nakon što se usvoji razmišljanje i nakon što se dobije pogled na to, C nije dovoljan. Tada se prelazi na druge programske jezike, obično objektno orijentirane (C++, JAVA, PHP, …). Nakon što se nauči još jedan programski jezik tada postaje svejedno – prelaskom na bilo koji drugi jezik vi ćete znati programirati. Ono što će biti potrebno je naučiti sintaksu (pravila pisanja tog jezika) i prednosti i mane u odnosu na druge programske jezike.

Postoje i razlike u vrijednosti između programera određenih programskih jezika. Npr. JAVA programeri u pravilu su bolje plaćeni od PHP programera. No, nadamo se kako to neće biti kriterij pri odluci za određeni programski jezik.

**Prvi posao**

Biti će ga teško naći jer svi poslodavci žele iskustvo. Predlažemo da tada pokušate “u fušu” i napravite nekoliko kvalitetnih aplikacija koje biste kasnije prikazivali kao reference.

Ukoliko imate sreće, naći ćete posao pripravnika na kojem ćete između nošenja kava učiti i programirati. :)

**Kraj!**

Da, radi se o procesu koji traje nekoliko godina i nitko ne kaže kako je lako. Zato, naouružajte se voljom i strpljenjem! ;)

Na kraju, ovo nije pravilo! Postoje srednjoškolci koji programiraju bolje od ljudi koji su završili fakultet i nazivaju se programerima. Postoje i stariji ljudi koji su igrom slučaja pokušali i naučili programirati, bez da su išli u školu za to, i programiraju bolje od nekih ljudi koji su cijelo školovanje posvetili programiranju.

Sretno! ;)